3 অধ্যায়
কইনাৰ সপোন:
1 ৰাতি মোৰ শয্যাত
মোৰ প্ৰাণৰ প্ৰিয়তমক মই বিচাৰিলো;
মই তেওঁক বিচাৰিলো, কিন্তু নাপালোঁ;
2 মই ভাবিলোঁ, “মই এতিয়া উঠি নগৰখনৰ মাজত ঘূৰি ফুৰিম;
ৰাস্তায় ৰাস্তায়, চকবোৰত ঘূৰি ফুৰিম;
তাত মই মোৰ প্রাণৰ প্রিয়তমক বিচাৰিম।”
মই তেওঁক বিচাৰিলোঁ, কিন্তু নাপালোঁ।
3 প্ৰহৰীবোৰে নগৰ ঘূৰি ফুৰি পহৰা দিয়াৰ সময়ত,
মোক দেখা পালে।
মই তেওঁলোকক সুধিলোঁ, আপোনালোকে মোৰ প্ৰাণৰ প্ৰিয়তমক দেখিছিল নে?”
4 তেওঁলোকক পাৰ হৈ আগুৱাই যাওঁতেই,
মই মোৰ প্ৰাণৰ প্ৰিয়তমক দেখা পালোঁ।
তেওঁক ধৰি মোৰ মাতৃৰ ঘৰলৈ লৈ নহালৈকে,
মই তেওঁক এৰি নিদিলোঁ;
যি গৰাকীয়ে মোক গর্ভত ধাৰণ কৰিছিল,
মই তেওঁৰেই শোৱনি কোঠালিলৈ প্রিয়তমক লৈ আনিলো।
ৰমণীসকলৰ প্রতি উক্তি:
5 হে যিৰূচালেমৰ যুৱতীসকল,
কৃষ্ণসাৰ আৰু পথাৰৰ হৰিণবোৰৰ নামেৰে মোৰ ওচৰত প্রতিশ্রুতি দিয়া,
আমাৰ প্ৰেমৰ সময় শেষ নোহোৱালৈকে
তোমালোকে আমাৰ ভালপোৱাত বিঘিনি নিদিবা।
বিবাহৰ বাবে চলোমনৰ আগমণ
6 মৰুভূমিৰ পৰা ধোঁৱাৰ স্তম্ভৰ দৰে সেই গৰাকী কোন আহিছে?
তেওঁ ব্যৱসায়ীৰ সকলো ধৰণৰ মছলাগুৰিৰ গন্ধ লৈ,
গন্ধৰস আৰু সুগন্ধি ধূপৰ সুবাসেৰে এক ধোঁৱাৰ স্তম্ভৰ দৰে আহিছে।
7 চোৱা, সৌৱা চলোমনৰ দোলা;
ষাঠিজন বীৰ যোদ্ধাই সেই দোলাক ঘেৰি ৰাখিছে;
তেওঁলোক ইস্রায়েলৰ শক্তিশালী সৈন্য।
8 তেওঁলোক সকলোৰে লগত আছে তৰোৱাল;
যুদ্ধত তেওঁলোক সুদক্ষ;
তৰোৱাল ককালত বান্ধি লৈ
তেওঁলোক প্ৰতিজন প্রস্তুত আছে ৰাতিৰ বিপদৰ কাৰণে।
9 ৰজা চলোমনে লিবানোনৰ কাঠেৰে নিজৰ বাবে,
এটি দোলা নির্মাণ কৰিলে।
10 দোলাৰ খুটাবোৰ ৰূপেৰে
পিছৰ ভাগ সোণেৰে,
আসনখন বেঙেনা বৰণীয়া কাপোৰেৰে তৈয়াৰী;
যিৰূচালেমৰ ৰমণীসকলৰ প্রেমেৰে
তাৰ ভিতৰ অংশ খচিত আৰু শোভিত কৰা হ’ল
11 হে চিয়োনৰ যুৱতীসকল, তোমালোক বাহিৰলৈ ওলাই আহাঁ,
চোৱা, ৰজা চলোমনে মুকুট পিন্ধি আছে;
তেওঁৰ বিবাহৰ দিনা, তেওঁৰ সেই মনৰ আনন্দৰ দিনা,
তেওঁৰ মাকে তেওঁক মুকুট পিন্ধাই দিছে।