112 অধ্যায়
1 তোমালোকে যিহোৱাৰ প্ৰশংসা কৰা!
ধন্য সেইজন, যিজনে যিহোৱালৈ ভয় ৰাখে আৰু তেওঁৰ আজ্ঞাবোৰত অতি আনন্দিত হয়।
2 তেওঁলোকৰ বংশধৰসকল পৃথিৱীত শক্তিশালী হ’ব;
ঈশ্বৰভক্তসকলৰ বংশ আশীৰ্ব্বাদপ্ৰাপ্ত হ’ব।
3 তেওঁলোকৰ ঘৰত ধন-সম্পদ থাকে;
তেওঁলোকৰ ধাৰ্মিকতা চিৰকাললৈকে থাকে।
4 ঈশ্বৰভক্তসকলৰ কাৰণে অন্ধকাৰতো দীপ্তি উদয় হয়;
তেওঁলোক* কৃপাময়, স্নেহশীল আৰু ধাৰ্মিক।
5 যিসকলে কৃপা কৰে আৰু ঋণ দিয়ে, তেওঁলোকৰ মঙ্গল হয়;
তেওঁলোকে সকলো কার্যৰ বিচাৰ ন্যায়ভাৱে সম্পন্ন কৰে।
6 কাৰণ ধার্মিক লোক কেতিয়াও লৰচৰ নহ’ব;
ধাৰ্মিক লোকক মানুহে চিৰকাল সোঁৱৰণ কৰিব।
7 দুঃসংবাদ শুনিলেও তেওঁলোকে ভয় নকৰিব;
তেওঁলোকৰ হৃদয় দৃঢ় হৈ থাকে;
তেওঁলোকে যিহোৱাত ভাৰসা ৰাখে।
8 তেওঁলোকৰ হৃদয় সুস্থিৰ; তেওঁলোকে ভয় নকৰে;
শেষত তেওঁলোকে নিজৰ শত্ৰুবোৰৰ ওপৰত বিজয় দেখিব।
9 তেওঁলোকে মুক্তহস্তে দৰিদ্রসকলক দান কৰিলে;
তেওঁলোকৰ ধাৰ্মিকতা চিৰকাললৈকে থাকে;
তেওঁলোকৰ শিং† মৰ্য্যদাৰে উন্নত হয়।
10 দুষ্টলোকে তাকে দেখি ক্রোধিত হ’ব; তেওঁলোকে দাঁত কৰচিব আৰু গলি যাব;
দুষ্টবোৰৰ মনৰ কামনা নিস্ফল হ’ব।
* 112 অধ্যায়:4 যিহোৱা † 112 অধ্যায়:9 তেওঁ মহান আৰু শক্তিশালী